**ΣΩΜΑΤΕΙΟ ΕΡΓΑΖΟΜΕΝΩΝ 26/11/2021**

**Γ.Ν. ΔΡΑΜΑΣ**

**Συνεχίζουμε τον αγώνα ενάντια στην περικοπή του ανθυγιεινού επιδόματος, για αυξήσεις στους μισθούς μας και επαναφορά 13ου - 14ου μισθού, με καταβολή ολόκληρου μισθού ως επίδομα Χριστουγέννων σε όλους τους εργαζόμενους στις δημόσιες μονάδες υγείας και πρόνοιας**

**ΤΕΤΑΡΤΗ 1η ΔΕΚΕΜΒΡΙΟΥ 2021**

**Απεργία - Συγκέντρωση στην πυλη του Νοσοκομειου στις 11 π.μ.**

Στα πλαίσια κινητοποίησης έγινε συνάντηση με τον υπουργό Οικονομικών, ο οποίος, προκλητικά, έφτασε στο σημείο να ισχυρισθει ότι ήταν "αναρμόδιος" για τα περισσότερα από τα οικονομικά αιτήματα μας.

► Για το ανθυγιεινό επίδομα, μας παρέπεμψε στον Αναπληρωτή Υπουργό οικονομικών.

► Για αυξήσεις στους μισθούς, μας παρέπεμψε στον υπουργό Εσωτερικών και στον Αναπληρωτή Υπουργό οικονομικών.

► Για την ένταξη στα Βαρέα Ανθυγιεινά Επαγγέλματα, μας παρέπεμψε στον υπουργό Εργασίας.

► Για την κατάργηση της εισφοράς αλληλεγγύης, μας απάντησε ότι είναι ΚΟΙΝΩΝΙΚΟ ΔΙΚΑΙΟ να συνεχίσουμε να την πληρώνουμε, αν και έχει καταργηθεί ακόμη και για τους μεγαλομετοχους επιχειρηματικών ομίλων.

Δε δίστασε να μας χαρακτηρίσει «προνομιούχους», δηλώνοντας προκλητικά ότι σε όποιον υγειονομικό «δεν τους αρέσει ο μισθός τους, να παραιτηθεί»

1. Γνωρίζουμε ότι η σχεδιαζόμενη περικοπή του ανθυγιεινού επιδόματος, ο αποκλεισμός χιλιάδων συναδέλφων από τη χορήγηση του καθώς και η μη ένταξη στα Βαρέα Ανθυγιεινά Επαγγέλματα, μαζί με την ανυπαρξία ουσιαστικών μέτρων για την προστασία της υγείας και ασφάλειας εντάσσονται στο σχεδιασμό κυβερνήσεων και Ευρωπαϊκής Ένωσης για λειτουργία των δημόσιων μονάδων υγείας με ιδιωτικοοικονομικά κριτήρια και με όσο το δυνατό λιγότερο και φθηνότερο προσωπικό.

Γι’ αυτό, επιμένουν στο να διατηρούν «παγωμένους» τους μισθούς μας – αν και η ακρίβεια «θεριεύει» ακόμη και σε είδη πρώτης ανάγκης – και αρνούνται πεισματικά την επαναφορά του 13ου και 14ου μισθού.

ΑΓΑΝΑΚΤΗΣΗ μας προκαλούν και οι δηλώσεις του αναπληρωτή υπουργού Οικονομικών για αποκλεισμό χιλιάδων συναδέλφων ακόμη και από τη χορήγηση «κοινωνικού μερίσματος» ύψους μισού μισθού την ίδια περίοδο που συνεχίζονται οι «πανηγυρισμοί» της κυβέρνησης, της αξιωματικής αντιπολίτευσης και των άλλων κομμάτων της άρχουσας τάξης για τις νέες φοροαπαλλαγές και επιδοτήσεις των επιχειρηματικών ομίλων με δις ευρώ από τον κρατικό προϋπολογισμό και το Ταμείο Ανάκαμψης.

Γνωρίζουμε ότι εμείς θα τα πληρώσουμε:

● **με την αύξηση της** **φορολογίας εισοδήματος για μισθωτούς και συνταξιούχους κατά 651 εκατ. ευρώ**

● **με τη αύξηση του ΦΠΑ κατά 1,7 δις και των «ειδικών φόρων κατανάλωσης» κατά 400 εκατ. ευρώ**

**Αποδεικνύεται, για άλλη μια φορά, ότι τόσο στη φάση της κρίσης όσο και της ανάκαμψης, χαμένοι είμαστε οι εργαζόμενοι, που πληρώνουμε, με την ένταση της εκμετάλλευσης, της φοροληστείας και τις ανατιμήσεις, είτε για να «διασωθούν» είτε για να αυξηθούν τα κέρδη των επιχειρηματικών ομίλων.**

**«Λογαριάζουν» όμως χωρίς τους εργαζόμενους. Μπορούμε να τους χαλάσουμε τα σχέδια.**

Στην κατεύθυνση αυτή, συνεχίζουμε τον αγώνα με συμμετοχή στην απεργία, την Τετάρτη 1η Δεκεμβρίου, με Συγκέντρωση στην Πύλη του νοσοκομείου 11πμ